เอเอซีพีจ่ายเงินลูกค้าหมื่นล.
ปีนี้ครบสัญญาตามกรมธรรม์ เดินหน้าปั๊มเบี้ยใหม่5พันล้าน
26 ม.ค. 2555

ปีนี้ครบสัญญาตามกรมธรรม์ เดินหน้าปั๊มเบี้ยใหม่5พันล้าน
เอเอซีพี เผยเตรียมจ่ายเงินคืนลูกค้าที่ครบสัญญาปีนี้กว่า 1.1 หมื่นล้านบาท ยันไร้ปัญหา เหตุสินทรัพย์รวมสูงถึง 1.1 แสนล้านบาท 
นายไบรอัน สมิธ กรรมการผู้จัดการใหญ่ บริษัท อยุธยา อลิอันซ์ ซี.พี. ประกันชีวิต หรือเอเอซีพี เปิดเผยว่า ในปีนี้จะมีลูกค้าของบริษัทที่ถือกรมธรรม์มาจนครบสัญญารวม 1.6 หมื่นราย รวมเป็นเงิน 1.17 หมื่นล้านบาท โดยไม่มีปัญหา เพราะบริษัทมีสินทรัพย์รวมในปัจจุบัน 1.1 แสนล้านบาท
สำหรับช่วง 9 เดือนแรกปี 2554 บริษัทมีการจ่ายค่าสินไหมทดแทนให้ลูกค้า 5.8 แสนราย เป็นเงิน 5,100 ล้านบาท ส่วนการขยายธุรกิจในปี 2555 ตั้งเป้าหมายเบี้ยรับรวมไว้ 2.3 หมื่นล้านบาท ส่วนเบี้ยปีแรกจากทุกช่องทางขายตั้งเป้าหมายไว้ 5,000 ล้านบาท โดยเบี้ยรับรวมแยกเป็นเบี้ยรวมจากตัวแทน 1.6 หมื่นล้านบาท เบี้ยรวมจากช่องทางธนาคาร 4,700 ล้านบาท และเบี้ยรวมจากช่องทางขายตรง 3,300 ล้านบาท 
“เรายังบอกไม่ได้ว่าเบี้ยรวมในปีนี้จะเพิ่มขึ้นเท่าไหร่ เพราะเรายังไม่สรุปตัวเลขปี 2554 แต่ได้กำหนดให้ปีนี้เป็นปีแห่งการเติบโต ภายใต้กลยุทธ์บ้านสีน้ำเงิน ตอกย้ำวิสัยทัศน์ ของบริษัทที่จะเป็นปัจจัยหลักแห่งความมั่นคงคุ้มครองทุกครอบครัวไทย ซึ่งขณะนี้เรามีลูกค้าที่อยู่ภายใต้การดูแล 1.6 ล้าน กรมธรรม์” นายสมิธ กล่าว
นายสมิธ กล่าวว่า ช่องทางการขายผ่านตัวแทนยังเป็นช่องทางการขายหลักในการเสนอขายแบบประกันชีวิตที่มีความซับซ้อน ซึ่งตั้งเป้ายอดขายใหม่ผ่านช่องทางนี้ 3,000 ล้านบาท เพิ่มขึ้น 40% จากปี 2554 โดยจะพัฒนาให้ตัวแทนที่มีอยู่ 1.4 หมื่นราย ที่สามารถทำยอดขายได้ทุกเดือน เฉลี่ยเดือนละกรมธรรม์ให้ได้จำนวน 3,570 ราย จากปีที่ผ่านมาจำนวนตัวแทนที่มีผลงานอยู่ที่ 3,100 ราย
นอกจากนี้ ได้ดึงนายสรรค์ชัย ลาภสัมปันน์ชัย กลับเข้ามาดูแลสายงานตัวแทนอีกครั้ง หลังจากที่ลาออกไปเพราะปัญหาสุขภาพ ปัจจุบันนายสรรค์ชัยมีสุขภาพที่แข็งแรงแล้ว และเป็นบุคคลที่มีความรู้ ประสบการณ์ด้านงานตัวแทนมาหลายปี เพื่อกลับมาผลักดันให้การขายผ่านช่องทางตัวแทนเพิ่มขึ้นให้ได้ 40% 
บริษัทจะเพิ่มน้ำหนักการขายประกันสุขภาพผ่านช่องทางตัวแทนเป็นหลัก เนื่องจากประชาชนจะหันมาสนใจประกันชีวิต ประกันสุขภาพ ของตัวเองและคนในครอบครัวมากขึ้น เป็นผลจากสถานการณ์น้ำท่วมในปีที่ผ่านมา